<classify> JAMII imetakiwa kuongeza nguvu katika kuwalinda watoto shuleni ili wasiathiriwe na mimba na ndoa za utotoni, ambazo zimeathiri maisha ya watoto wengi katika wilaya ya Chamwino mkoani Dodoma.Kauli hiyo ilitolewa juzi na Ofisa Maendeleo ya Jamii katika Wilaya ya Chamwino mkoani Dodoma, Sophia Swai wakati wa mafunzo kwa wenyeviti wa vitongoji wa kata ya Mlowa wilayani humo.Mafunzo hayo yanatolewa na Shirika la Woman Wake Up WOWAP, ambalo linatekeleza mradi wa kudhibiti ukatili wa kijinsia na kutokomeza mimba za utotoni chini ya ufadhili wa taasisi ya The Foundation for Civil Society.Swai alisema nguvu kubwa inatakiwa kuelekezwa kwa watoto walio shuleni ili wasiwe waathiriwa wa vitendo vinavyokatisha ndoto zao. Kuna watoto wanaoozwa kwa mahari za ajabu sana.Mpwayungu kuna binti aliozwa kwa mahari ya nguruwe moja na debe moja la mkaa, alisema. Alisema lazima kuwe na mikakati ya kufanya kazi kama timu, ikiwa ni pamoja na kuomba maofisa maendeleo kufika kwenye maeneo yao kutoa elimu kwa wananchi.Muwe na kawaida ya kuandika barua kwa mkurugenzi kuomba mtu wa idara ya maendeleo ya jamii afike ili kutatua changamoto zilizopo katika vitongoji vyenu, alisema. Alisema anaamini sasa viongozi hao, watakwenda kuleta mabadiliko katika jamii kwani wako karibu na wananchi.Alisema wanataka serikali ya kijiji hususan kamati ya huduma za jamii, maofisa watendaji, wenyeviti wa vijiji na vitongoji, wafanye kazi kwa kushirikiana. Tunataka waihamasishe jamii kuona kuoza mtoto katika umri mdogo ni tatizo asifikirie tu kuwa atapata ngombe, alisema.Alisema kuna umuhimu mkubwa wa kuweka mikakati ya kukinga mimba na ndoa za utotoni, kwa kuhamasisha jamii hasa zilizoenda pembezoni kujenga shule shikizi. Swai alisema kuna maeneo, watoto wanatembea kilometa 15 kufika shuleni.Alisema maeneo ya Mseche na Wezaa yaliyopo Mlowa Bwawani, vitongoji vyake viko mbali na shule hadi kilomita 15 kutoka shuleni na wanafunzi hawasomi kabisa. Huko ndio kwenye mimba na ndoa za utotoni nyingi, huko watu wengi hawajapata fursa ya kwenda shule kabisa, alisema.Alisema idara ya maendeleo ya jamii kwa kushirikiana na diwani, watakwenda kuhamasisha wananchi kujenga shule shikizi. Mratibu wa WOWAP, Nasra Suleiman, alisema viongozi hao wa ngazi za vitongoji, wanapewa mafunzo hayo ili kupeleka elimu kwenye vitongoji vyao. Tulianza na wenyeviti wa vijiji na watendaji kata na sasa ni wenyeviti wa vitongoji, alisema.  <topic>: kitaifa 